Ehdotus neuvoston asetukseksi (EY) Itämeren, Belttien ja Juutinrauman vesialueilla harjoitettavaan kalastustoimintaan sovellettavien tiettyjen valvontatoimenpiteiden vahvistamisesta



Virallinen lehti nro C 313 , 24/11/1995 s. 0024



Ehdotus neuvoston asetukseksi (EY) Itämeren, Belttien ja Juutinrauman vesialueilla harjoitettavaan kalastustoimintaan sovellettavien tiettyjen valvontatoimenpiteiden vahvistamisesta (95/C 313/05) (ETA:n kannalta merkityksellinen teksti) KOM(95) 249 lopull. - 95/0223(CNS) (Komission 11 päivänä syyskuuta 1995 esittämä) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 43 artiklan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, sekä katsoo, että yhteiseen kalastuspolitiikkaan sovellettavasta valvontajärjestelmästä 12 päivänä lokakuuta 1993 annettua neuvoston asetusta (ETY) N:o 2847/93 (1) sovelletaan kaikkiin kalastustoimiin ja kaikkiin siihen liittyviin toimiin, joita harjoitetaan jäsenvaltioiden lainkäyttövaltaan tai suvereniteettiin kuuluvalla alueella ja merialueilla mukaan lukien niiden yhteisön kalastusalusten toimet, jotka toimivat kolmannen maan vesillä tai avomerellä, sanotun kuitenkaan rajoittamatta yhteisön ja kolmansien maiden tekemiä kalastussopimuksia tai kansainvälisiä yleissopimuksia, joihin yhteisö liittyy; neuvoston päätöksen 83/414/ETY (2) mukaisesti yhteisö on sopimuspuolena Itämeren, Belttien ja Juutinrauman kalastusta ja elollisten luonnonvarojen säilyttämistä koskevassa yleissopimuksessa, jäljempänä "Itämeren yleissopimus"; kansainvälinen Itämeren kalastuskomissio, jäljempänä "Itämeren komissio", joka perustettiin Gdanskin yleissopimuksella, päättää tällä merellä suoritettuihin kalastustoimiin sovellettavista määräyksistä; Itämeren komissio hyväksyi Gdyniassa 12-16 päivänä syyskuuta 1994 pidetyssä kahdennessakymmenennessä istunnossaan tietyn määrän suosituksia, jotka koskevat Itämerellä sovellettavia valvontatoimenpiteitä; yhteisön on Itämeren yleissopimuksen XI artiklan 1 kohdan mukaisesti siirrettävä nämä suositukset yhteisön lainsäädäntöön, jollei mainitussa artiklassa tarkoitetun menettelyn mukaisesti esitetyistä vastalauseista muuta johdu; ei ole tarpeen nostaa vastalauseita; ja näin ollen on tarpeen vahvistaa Itämeren komission muotoilemien suositusten perusteella tietyt valvontatoimenpiteet, jotka lisätään asetuksessa (ETY) N:o 2847/93 määrättyihin valvontatoimenpiteisiin. ON ANTANUT TÄMÄN ASETUKSEN: 1 artikla Soveltamisala 1. Tällä asetuksella vahvistetaan tietyt valvontatoimenpiteet niillä Itämeren, Belttien ja Juutinrauman vesialueilla, jotka rajoittuvat lännessä linjaan Hasenøre Hovedista Gniben Oddeen, linjaan Korshagista Spodsbiergiin ja linjaan Gilbjerg Hovedista Kulleniin, olevien kalavarojen pyyntiä ja aluksesta purkamista. Sitä ei sovelleta perusviivojen sisäpuolella oleviin vesialueisiin. 2. Tätä asetusta sovelletaan - edellä 1 kohdassa kuvatulla maantieteellisellä alueella liikkuviin yhteisön kalastusaluksiin, - kaikkiin kolmannen maan lipun alla purjehtiviin kalastusaluksiin, jotka liikkuvat merialueilla, jotka ovat jäsenvaltioiden lainkäyttövaltaan tai suvereniteettiin kuuluvalla alueella. 2 artikla Turskan kalastusta harjoittavat alukset 1. Jäsenvaltiot antavat joka vuosi komission tiedoksi viimeistään kuukautta ennen kalastustoimien aloittamista luettelon kaikista yhteisön kalastusaluksista, jotka purjehtivat sen lipun alla tai on rekisteröity sen satamissa ja joiden pääasiallinen toiminta tai sivutoiminta 1 artiklan 1 kohdassa kuvatulla alueella on turskan kalastus, sekä viipymättä vuoden aikana mainittuun luetteloon tehtävät muutokset. 2. Luettelossa mainitaan erityisesti mainitussa kohdassa tarkoitetut alusten sisäiset numerot yhteisön kalastusalusrekisteristä 19 päivänä tammikuuta 1994 annetun komission asetuksen (EY) N:o 109/94 1 artiklan mukaisesti (3). 3. Mainittu luettelo sekä kaikki siihen vuoden aikana tehdyt muutokset toimitetaan tietokoneella ja mieluiten sähköpostilla. 4. Komissio toimittaa vuosittain Itämeren komission 1 kohdassa mainitut tiedot kahden viikon kuluttua jäsenvaltioiden toimittamien tietojen vastaanottamisesta. 3 artikla Ainoastaan 2 artiklassa tarkoitetuissa luetteloissa olevilla yhteisön kalastusaluksilla on lupa osallistua turskan kalastukseen 1 artiklan 1 kohdassa kuvatulla alueella. 4 artikla Saaliinpurkamisilmoitus 1. Kaikki jäsenvaltiot antavat asetuksen (ETY) N:o 2847/93 15 artiklan 1 kohdan 1 alakohdassa tarkoitetun menettelyn mukaisesti komissiolle tiedoksi kunkin jäsenvaltion satamassa Itämeren komission suosittelemien saalisrajoitusten piiriin kuuluvista saaliskannoista tai kantaryhmistä pyydettyjen saaliiden purkamiset, yhteisön kalastusaluksittain eriteltyinä. 2. Komissio toimittaa Itämeren komissiolle kuukauden loppuun mennessä ja edeltävän kuukauden purkamisten osalta edellä olevan kohdan mukaisesti saadut tiedot. 5 artikla 1. Neuvoston asetuksen (ETY) N:o 2847/93 10 artiklan 1 b kohdan mukaisesti toimitettujen ilmoitusten perusteella jäsenvaltiot ilmoittavat komissiolle joka kuukausi kahden viikon välein ja jokaisen aluksen osalta kaikkien niiden kalastusalusten saaliin purkamiset, jotka purjehtivat Itämeren yleissopimuksen sopimuspuolen lipun alla ja on rekisteröity siellä. 2. Komissio toimittaa Itämeren komissiolle ja kyseessä olevalle Itämeren yleissopimuksen sopimuspuolelle aina ennen kuukauden loppua ja edeltävän kuukauden purkamisten osalta edellä olevan kohdan mukaisesti saadut tiedot. 6 artikla Turskan jälleenlaivaus 1. Alusten osalta on kiellettyä jälleenlaivata tai vastaanottaa 1 artiklan 1 kohdassa kuvatulta alueelta pyydettyä turskaa ilman, että lupaa pyydetään etukäteen jälleenlaivauspaikan jäsenvaltion toimivaltaisilta viranomaisilta. 2. Kalastusaluksen päällikön, joka haluaa jälleenlaivata satamassa tai toimivaltaisten viranomaisten määrittämässä paikassa, joka sijaitsee kyseessä olevan jäsenvaltion lainkäyttövaltaan tai suvereniteettiin kuuluvalla alueella, on ilmoitettava siitä vähintään 24 tuntia aiemmin jälleenlaivauspaikan toimivaltaisille viranomaisille. 7 artikla Saaliinpurkamiskielto 1. Itämeren yleissopimuksen muulle sopimuspuolelle myönnetyn kiintiön täyttymiseen liittyvän Itämeren komission komissiolle toimittaman ilmoituksen seurauksena kaikkien tämän kiintiön piiriin kuuluvista saaliskannoista tai kantaryhmistä pyydettyjen saaliiden purkaminen ja jälleenlaivaaminen sellaisten kalastusalusten taholta, jotka purjehtivat sellaisen sopimuspuolen lipun alla, jolle tällainen kiintiö on myönnetty, on kielletty tämän sopimuspuolen vahvistamasta päivämäärästä alkaen. 2. Komissio toimittaa jäsenvaltioille viipymättä jäljennöksen tällaisesta ilmoituksesta. 8 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. (1) EYVL N:o L 261, 20.10.1993, s. 1 (2) EYVL N:o L 237, 26.8.1983, s. 4 (3) EYVL N:o L 19, 22.1.1994, s. 5